title: Vykonávacie nariadenie Komisie (EÚ) 2020/622 z 29. apríla 2020 o zatriedení určitého tovaru do kombinovanej nomenklatúry

text:
                  7.5.2020

                  SK

                  Úradný vestník Európskej únie

                  L 144/6

         VYKONÁVACIE NARIADENIE KOMISIE (EÚ) 2020/622
         z 29. apríla 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. apríla 2020

                  Za Komisiu

                  v mene predsedníčky

               Stephen QUEST

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Predný obdĺžnikový panel autorádia, známy ako „ovládací panel“, obsahujúci niekoľko tlačidiel na zapínanie rôznych funkcií rádia. Je vyrobený z plastu. Na tlačidlách/spínačoch sú laserovo vygravírované nápisy.
                        Výrobok sa predkladá bez akýchkoľvek elektrických alebo elektronických komponentov.
                        (Pozri obrázky) (*1)

                        8529 90 92

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 2b) k XVI. triede a znením číselných znakov KN 8529, 8529 90  a 8529 90 92 .
                        Výrobok zohráva priamu úlohu pri používaní autorádia. Je nevyhnutným komponentom jeho prevádzky, keďže umožňuje aktivovať kontaktné body, a sprístupňovať tak rôzne funkcie rádia. Konštrukcia a spôsob používania vylučujú akékoľvek iné použitie okrem komponentov autorádia. (Pozri rozsudok Súdneho dvora z 15. februára 2007, RUMA GmbH/Oberfinanzdirektion Nürnberg, C-183/06, ECLI:EU:C:2007:110.) Považuje sa teda za časť a súčasť rádia. Výrobok sa preto má zatriediť do položky 8529 ako ostatné časti a súčasti prístrojov položky 8527.
                        Zatriedenie pod číselný znak KN 8529 90 49  je vylúčené, keďže výrobok nie je „skriňa alebo puzdro“ v zmysle položky 8529, ale len predný panel autorádia (pozri aj vysvetlivky ku kombinovanej nomenklatúre k podpoložkám 8529 90 41  a 8529 90 49 , tretí odsek).
                        Výrobok sa preto má zatriediť pod číselný znak KN 8529 90 92  ako ostatné časti a súčasti prístrojov položky 8527.

               Obrázky

               (*1)  Obrázky majú len informačný charakter.


title: Vykonávacie nariadenie Komisie (EÚ) 2020/623 z 30. apríla 2020, ktorým sa schvaľuje zmena špecifikácie zemepisného označenia liehoviny zapísaného do registra [Ratafia de Champagne]

text:
                  7.5.2020

                  SK

                  Úradný vestník Európskej únie

                  L 144/10

         VYKONÁVACIE NARIADENIE KOMISIE (EÚ) 2020/623
         z 30. apríla 2020,
         ktorým sa schvaľuje zmena špecifikácie zemepisného označenia liehoviny zapísaného do registra
         [Ratafia de Champagne]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/787 zo 17. apríla 2019 o definovaní, popise, prezentácii a označovaní liehovín, používaní názvov liehovín pri prezentácii a označovaní iných potravín, ochrane zemepisných označení liehovín, používaní etylalkoholu a destilátov poľnohospodárskeho pôvodu v alkoholických nápojoch a o zrušení nariadenia (ES) č. 110/2008 (1), a najmä na jeho článok 30 ods. 2,
         keďže:

                     (1)

                     V súlade s článkom 21 v spojení s článkom 17 ods. 5 nariadenia Európskeho parlamentu a Rady (ES) č. 110/2008 (2) Komisia preskúmala žiadosť Francúzska z 5. júla 2018 o schválenie zmeny technickej dokumentácie týkajúcej sa zemepisného označenia „Ratafia de Champagne“ chráneného na základe nariadenia (ES) č. 110/2008. Súčasťou žiadosti je zmena názvu „Ratafia de Champagne“ na „Ratafia champenois“.

                     (2)

                     Nariadenie (EÚ) 2019/787, ktorým sa nahrádza nariadenie (ES) č. 110/2008, nadobudlo účinnosť 25. mája 2019. V súlade s článkom 49 ods. 1 uvedeného nariadenia sa kapitola III nariadenia (ES) č. 110/2008 o zemepisných označeniach zrušuje s účinnosťou od 8. júna 2019. Podľa článku 22 ods. 2 nariadenia (EÚ) 2019/787 sa technická dokumentácia predložená ako súčasť ktorejkoľvek žiadosti do 8. júna 2019 podľa nariadenia (ES) č. 110/2008 považuje za špecifikáciu výrobku.

                     (3)

                     Komisia dospela k záveru, že žiadosť je v súlade s nariadením (ES) č. 110/2008, a preto v zmysle článku 17 ods. 6 uvedeného nariadenia uverejnila v Úradnom vestníku Európskej únie (3) žiadosť o zmenu v súlade s článkom 50 ods. 4 prvým pododsekom nariadenia (EÚ) 2019/787.

                     (4)

                     Keďže Komisii nebola oznámená žiadna námietka v zmysle článku 27 ods. 1 nariadenia (EÚ) 2019/787, zmena špecifikácie výrobku sa by sa mala schváliť podľa článku 30 ods. 2 uvedeného nariadenia, ktorý sa uplatňuje mutatis mutandis v súvislosti so zmenami špecifikácie výrobku,

               PRIJALA TOTO NARIADENIE:

            Článok 1
            Zmena špecifikácie výrobku týkajúca sa názvu „Ratafia de Champagne“ uverejnená v Úradnom vestníku Európskej únie sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. apríla 2020

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 130, 17.5.2019, s. 1.

            (2)  Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (Ú. v. EÚ L 39, 13.2.2008, s. 16).

            (3)  Ú. v. EÚ C 431, 23.12.2019, s. 31.


title: Vykonávacie nariadenie Komisie (EÚ) 2020/1086 z 23. júla 2020, ktorým sa schvaľuje ikaridin ako existujúca účinná látka na používanie v biocídnych výrobkoch typu 19 (Text s významom pre EHP)

text:
                  24.7.2020

                  SK

                  Úradný vestník Európskej únie

                  L 239/9

         VYKONÁVACIE NARIADENIE KOMISIE (EÚ) 2020/1086
         z 23. júla 2020,
         ktorým sa schvaľuje ikaridin ako existujúca účinná látka na používanie v biocídnych výrobkoch typu 19
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
         keďže:

                     (1)

                     Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich prípadného schválenia na používanie v biocídnych výrobkoch. Uvedený zoznam obsahuje aj ikaridin.

                     (2)

                     Ikaridin bol hodnotený z hľadiska jeho používania v biocídnych výrobkoch typu 19 (repelenty a atraktanty) opísaných v prílohe V k smernici Európskeho parlamentu a Rady 98/8/ES (3), ktoré zodpovedajú výrobkom typu 19 opísaným v prílohe V k nariadeniu (EÚ) č. 528/2012.

                     (3)

                     Dánsko bolo určené ako spravodajský členský štát a jeho hodnotiaci príslušný orgán predložil 14. januára 2011 Komisii hodnotiacu správu spolu s odporúčaniami.

                     (4)

                     V súlade s článkom 7 ods. 2 delegovaného nariadenia (EÚ) č. 1062/2014 prijal Výbor pre biocídne výrobky (4)10. decembra 2019 stanovisko Európskej chemickej agentúry a zohľadnil pri tom závery hodnotiaceho príslušného orgánu.

                     (5)

                     Z článku 90 ods. 2 nariadenia (EÚ) č. 528/2012 vyplýva, že látky, v prípade ktorých sa hodnotenie vykonané členskými štátmi ukončilo do 1. septembra 2013, by sa mali hodnotiť v súlade s ustanoveniami smernice 98/8/ES. Na základe stanoviska agentúry možno predpokladať, že biocídne výrobky typu 19 s obsahom ikaridinu spĺňajú požiadavky článku 5 smernice 98/8/ES, ak sa dodržia určité špecifikácie a podmienky týkajúce sa ich používania.

                     (6)

                     Preto je vhodné schváliť ikaridin na používanie v biocídnych výrobkoch typu 19 za predpokladu, že budú dodržané určité špecifikácie a podmienky.

                     (7)

                     Z článku 90 ods. 2 nariadenia (EÚ) č. 528/2012 vyplýva, že látky, pri ktorých sa hodnotenie vykonané členskými štátmi ukončilo do 1. septembra 2013, by sa mali schváliť za podmienok stanovených v smernici 98/8/ES, pričom obdobie schválenia by malo byť 10 rokov v súlade s praxou zavedenou podľa uvedenej smernice.

                     (8)

                     Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

               PRIJALA TOTO NARIADENIE:

            Článok 1
            Ikaridin sa schvaľuje ako účinná látka na používanie v biocídnych výrobkoch typu 19, ak sú splnené špecifikácie a podmienky stanovené v prílohe.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. júla 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 167, 27.6.2012, s. 1.

            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).

            (3)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

            (4)  Výbor pre biocídne výrobky – Stanovisko k žiadosti o schválenie účinnej látky ikaridin, typ výrobku: 19, ECHA/BPC/229/2019, prijaté 10. decembra 2019.

            PRÍLOHA

                           Bežný názov

                           Názov IUPAC

                           Identifikačné čísla

                           Minimálny stupeň čistoty účinnej látky
                            (1)

                           Dátum schválenia

                           Dátum skončenia platnosti schválenia

                           Typ výrobku

                           Osobitné podmienky

                        Ikaridin

                        Názov IUPAC:
                        (RS)-sek-butyl-(RS)-2-(2-hydroxyetyl)piperidín-1-karboxylát
                        Číslo EC: 423-210-8
                        Číslo CAS: 119515-38-7

                        97 hm. %

                        1. február 2022

                        31. január 2032

                        19

                        Biocídnym výrobkom sa autorizácie udelia v prípade splnenia týchto podmienok:

                                    a)

                                    v rámci hodnotenia výrobku sa musí venovať osobitná pozornosť expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.

                                    b)

                                    v prípade výrobkov, ktoré môžu viesť k rezíduám v potravinách a krmivách, sa musí overiť potreba stanoviť nové maximálne hladiny rezíduí (MRL), resp. zmeniť existujúce MRL v súlade s nariadením Európskeho parlamentu a Rady (ES) č. 470/2009  (2) alebo nariadením Európskeho parlamentu a Rady (ES) č. 396/2005  (3), pričom sa prijmú vhodné opatrenia na zmiernenie rizika, ktorými sa zabezpečí, že nedôjde k prekročeniu platných MRL.

                                    c)

                                    vzhľadom na riziká zistené v prípade posudzovaných použití sa musí pri hodnotení výrobku venovať osobitná pozornosť deťom mladším ako dva roky po dermálnej a sekundárnej expozícii.

               (1)  Čistota uvedená v tomto stĺpci predstavuje minimálny stupeň čistoty hodnotenej účinnej látky. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická ekvivalencia s vyhodnotenou účinnou látkou.

               (2)  Nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (Ú. v. EÚ L 152, 16.6.2009, s. 11).

               (3)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).


title: Vykonávacie nariadenie Komisie (EÚ) 2021/179 z 8. februára 2021, ktorým sa do registra chránených označení pôvodu a chránených zemepisných označení zapisuje názov [„Dalmatinska panceta“ (CHZO)]

text:
                  16.2.2021

                  SK

                  Úradný vestník Európskej únie

                  L 53/97

         VYKONÁVACIE NARIADENIE KOMISIE (EÚ) 2021/179
         z 8. februára 2021,
         ktorým sa do registra chránených označení pôvodu a chránených zemepisných označení zapisuje názov [„Dalmatinska panceta“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie uverejnená žiadosť Chorvátska o zápis názvu „Dalmatinska panceta“ do registra (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Dalmatinska panceta“ by sa mal zapísať do registra,

               PRIJALA TOTO NARIADENIE:

            Článok 1
            Názov „Dalmatinska panceta“ (CHZO) sa zapisuje do registra.
            Názov uvedený v prvom odseku sa vzťahuje na výrobok triedy 1.2. Mäsové výrobky (tepelne spracované, solené, údené atď.), ktorá je uvedená v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. februára 2021

                  Za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 309, 18.9.2020, s. 13.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).